# 1. FEJEZET

Jázmin

– Ó, és ne feledje a dupla adag homárcsipszet! – nyújtottam vissza a pincérnek az étlapot.

– Tudtad, hogy a homárokat élve főzik meg? – Sami hangjában volt némi rosszallás.

– Ez engem mennyiben érint?

– Sírnak a fazékban, Jázmin!

– Nos... – Kagylót formáltam a kezemből és jelképesen a fülemhez emeltem. – Én nem hallok semmit.

Az első találkozásunk Babakkal mesébe illő volt. Egy rém unalmas sráccal randiztam, akit azért kapartam elő a kuka aljáról, mert fekete hajú volt és közel-keleti, akárcsak álmaim délceg lovagja. És ellentétben a „délceg lovaggal,” Sami képes volt visszaírni az SMS-eimre. Minél tovább néztem az ébenfekete feje búbját, annál inkább rá kellett jönnöm, hogy a muszlim pasik külseje, az elvárt tulajdonságaik nélkül olyan, akár a szenteltvíz. Nem árt, de nem is használ. Sami az étterem játszósarkából az asztalhoz hordott néhány vackot, de egy műanyag brokkoli különösen megtetszett neki. Én a csempéket számoltam. Babak ekkor toppant be. Hanyag eleganciával bevágta maga mögött az ajtót, a starbuckos kávét a hóna alá csapta, öblös hangja betöltötte a teret, ahogy telefonált. Erről eszembe jutott egy vicces sztori. A sulis szekrény előtt álltam és éppen Babak hangüzijeit hallgattam vissza. A butácska, szöszi barátnőm mellettem pakolászott.

*„– Csak nem?! Nem mondod, hogy az új krapekod néger! – visította. – Ugye milyen vadállatok az ágyban?” Kételkedtem, hogy Sziszinek valaha lett volna ilyen jellegű tapasztalása. Három éve egy fehér sráccal járt, de mind tudtuk, hogy a szexuális fantáziája hihetetlen méreteket öltött. Hirtelen nem találtam a megfelelő választ, de nem azért, mert prűdségemben torkomra forrt a szó. Szerettem volna azzal visszavágni, hogy Babak az ő kreolbőrű szépségeinél is jobban ott van a szeren. Beletörődtem azonban, hogy ezt nem állíthatom nagyobb meggyőződéssel, mint ahogyan Sziszi fényezi az afrikai menekült cimboráit.*

*„– Kösz, maradok a dörmögi perzsáknál!”*

Babak a pincérnő felé intett. A vállamon ücsörgő kisördög figyelmet akart, az angyalka a jobbomon búvóhelyet.

– Hercegnő? – Szemöldökét a homlokáig vonta meglepettségében. Flegma mozdulattal kikapta füléből az airpodsot, arcán gyermekies mosoly ragyogott fel. – Tényleg te vagy az, hercegnő?

Én - oktondi -, megfeledkeztem a kísérőmről, akinek, mintha a „ha minden férfi kihalt...” kalapból húztam volna ki a nevét. Babak döbbenetemre felkapott, és úgy pördült meg velem, mintha a legújabb szerzeményével dicsekedne. A szoknyám fellibbent, orrom a nyaka gödrébe fúródott, vézna karocskáim alig érték át a masszív férfitestet. Passzolt a bőréhez az agarfa és a pacsuli testes illata, fekete dzsekijébe, mintha beleszőtték volna az éjszaka egy darabját. Babak híresen jól ismerte az éjszakát, és az éjszaka is őt. Együtt pulzált a sötétséggel, beleveszett. Ahogy a nap eltűnt a horizont alatt, az ő szívében kicsírázott a vágy, hogy útra kerekedjen. A puszta jelenlétével dominált és Sami egyszerre úgy érezhette, hogy nem jut mindkettőjüknek oxigén.

Babak kérdés nélkül az asztalunkhoz húzott egy széket.

– Szervusz, idegen! – Sami felé nyújtotta a kezét. – Mi járatban a kedvenc azeri éttermemben? – Babak őszes hajszálai keszekuszán lógtak a homlokába, az ingujját könyékig feltűrte.

– Bakuból jöttem.

– Ó! Én is azeri török vagyok, tesó! Iránból. – Lazán előretolta az öklét, Sami pedig nem merte nem viszonozni a pacsit. – Ha azerbajdzsáni vagy, tuti, hogy ismered ezt a dalt! Hogy is hívják a fickót, aki énekli? Tudod, azt a kis bandzsa törpét! Picit olyan, mint te. Hmm, na mindegy.

– Már megbocsáss, de mi éppen…

Babak jelképesen Sami ajkának érintette a mutatóujját. Ez egy fokkal civilizáltabb volt, a „kussolj!”-nál. De csak egy fokkal.

– Igen, beugrott! – Éljenezve meglendítette a karját. Tompa körmei az asztalon verték a ritmust, és olyan kegyetlen önhittséggel hunyta be a szemét, mintha legalábbis klipforgatáson volna. Babakot véletlenül sem gyötörték a skrupulusok! - Megmondtam, hogy enyémek a csillagok. Enyém a tavasz és enyém a nyár! A múltam sötét, de barátom, ez a lány az enyém!

A pultos csajok lelkes tapsviharral jutalmazták a rövidke szólót. Babak felállt, a „közönség” felé fordult, majd színpadiasan meghajolt. A keleti zenék rajongójaként tudtam, hogy miről szól a dal. Lángba borultam a fülem hegyétől a mellkasomig, Sami viszont csak kushadt a helyén, és hagyta, hogy porba alázzák.

Babak mellém telepedett, kivett egy darabka mogyorót a tálból, és csámcsogva folytatta:

– Bébi, úgy hiányzik, hogy…tudod! Az illatod a párnámról!

– Mit művelsz?! – sziszegtem, szinte zárt szájjal.

Hatalmas keze vándorútra indult a szoknyám alatt, és elég közel hajolt, hogy érezzem, amint a leheletében keveredik a mentol és a mogyoró szaga.

– Épp megmentelek egy világi lúzertől! – Kirázott a hideg, ahogy a forró lélegzete megtöltötte a hallójáratomat. Az a csintalan vigyor a képén…beleszédültem.

# 4. FEJEZET

Babak

Teherán, 2011.

Amir volt az egyetlen, akit még Teheránból ismertem. Azelőttről, hogy elhúztuk volna a csíkot. 2011 nyarán Mehrdad, a helyi gengszter illegális partit adott a házában. A kutacsom sem szilárdult még meg egészen, de a börtönsanszos eseményeken bérelt helyem volt. Szájról szájra terjedt a buli híre a városban. Azt sutyorogták, hogy talán az egyik forradalmár és ellenzéki vezető is megjelenik. Éjfélre megtelt a pince önjelölt reformerekkel. Akkoriban nem követtem a politikát. A farkamon kívül nem sok mindent követtem, ha őszinte akarok lenni. Dübörgött a zene. Sosem láttam ennyi tökös nőt, akik azzal, hogy levették a kendőjüket, a sittet kockáztatták. Férfiak flangáltak kéz a kézben, és cseréltek nyálat a félhomályban. Mehrdad idelent pancsolhatta a piát, amit kötelező jelleggel tukmált a vendégekre. A szesztilalom óta, mi, irániak egytől egyig alkoholkészítő kisiparosoknak minősültünk, a „magad, uram, ha szolgád nincsen…” elv alapján. A sűrű téglapor, mintha a fogaim közé szorult volna. Jókorát prüszköltem, de a dohszag nem tágított az orromból. A terem végében egy gizda tag szónokolt, és a hallgatóság minden szavát aranyba foglalta. A tekintete vérben forgott, a keze lázasan járt föl-le a levegőben. Azt követelte fennhangon, amit itt mindnyájan vágytunk:

„Bocsássák szabadon Muszavit és Karrubit!”

2011-ben forradalmi hullám söpört végig az egész arab világon, megbuktatva a tunéziai és az egyiptomi államfőt. Február 14-én tüntetők ezrei vonultak utcára Teheránban. A szolidaritási gyűlés Tunéziával és Egyiptommal - nem meglepő módon, - rendszerellenes demonstrációvá forrta ki magát. A megmozdulás „A düh napja” néven híresült el. A lázongások előtt egy nappal őrizetbe vett ellenzéki vezetőket, azóta is politikai foglyokként tartották számon.

Végül a srác lehúzta a bort, amit Oszáma bin Láden nemrég bekövetkezett halálára ivott. Üdvrivalgás töltötte be a szűk katakombát.

A hangfalakból újkeletű dalok szóltak, és a csajok lazán kigombolták a blúz felső gombját. De engem nem érdekelt más, csak ez az idealista kölyök.

– Hé, úgy láttam, hogy kiürült a poharad! – Lovagiasan nyújtottam az újabb adagot.

– Le akarsz itatni…? – felvitte a hangsúlyt, mintha bemutatkozásra várna.

– Babak. Babak Mohseni.

– Amir Kavan – rázta meg a mancsom.

– Elég vagány volt a műsor! Igazad van, bin Láden halála tényleg megváltás az egész Közel-Keletnek. Végre van valami, amiben egyetértünk a kormánnyal.

A vállamra tette a kezét és a fülemhez hajolt. Nem tudom, hogy a helyzetet próbálta-e intimebbé varázsolni, vagy a gesztusnak szimplán prózai oka volt: a zaj.

– Nem gyakran politizálsz, ugye, Babak? Irán nem azért van ellene a terrorizmusnak, mert elítélik az iszlám erőszakos terjeszkedését. De nem ám! A síita-szunnita szembenállás miatt kell nemzetileg gyűlölnünk az Al-Káidát. Ez is csak annak a bizonyítéka, hogy micsoda begyöpösödött országban élünk. Még a külkapcsolatainkat is vallási alapokra helyezzük! Nézd csak meg a Hezbollahot! Mi voltunk a leglelkesebb támogatóik, hogy így pörköljünk oda a cionistáknak. Ez jobb, mint az Al-Káida? Nem hinném!

Mi, perzsák az iszlám síita, és nem a szunnita irányzatát követjük. Elég annyit megjegyezni, hogy a szunnita „barátainknak” zabszem van a seggükben, ezért ötször térdepelnek egy nap, mi viszont csak háromszor imádkozunk. Amir a többi különbségről is kismilliószor papolt, és most lebuktam, hogy sosem figyeltem rá. Olyan volt nekem a hangja, mint a dal, amit dugáshoz teszünk fel: nem igazán számottevő, a reszeléstől úgyis csak a fülcsengés marad meg.

Az első beszélgetésnél levágtam, hogy Amir nagy koponya. Az ilyesmiben ritkán áll be változás néhány hét leforgása alatt, kár volt percenként emlékeztetnie. Azért lehetett hosszú éveken át az életem része, mert szerencséjére dögösebb volt egy aggszűz bibliaárusnál.

\*\*\*

Budapest, 2020. március 6.

– Szuper dolog a döntés lehetősége, ugye Babak? – Amir a plazmatévé dobozát kocogtatta, amit idestova fél éve ígérgettem, hogy felfúrok a hálószobafalra.

Kitettem az asztalra a gyümölcskoncentrátumot. Ezt a híg fost egyedül az ő kedvéért vásároltam szorgosan. Ez volt az utolsó üveg a hűtőmben.

– Sajnos a legtöbbeknek nem demokrácia a szexualitásuk. – *Van bármi, amibe Amir nem kever politikát?* – Tudod, igazán felszerelhetted volna ezt a nyüves tévét, mielőtt kiteszed a szűröm… - Továbbra is úgy simogatta a kartonpapírt, mintha a gyermeke lenne.

Nehéz volt nem bőgni*. Tetű alak vagyok.* A nyolcéves kapcsolatunkat kukáztam ki, csúfot űzve Amirból és a szerelem szentségéből. De a tévé miatt piszokul éreztem magam. Piszlicsáré ügy. Amirnak viszont fontos lett volna. Hónapokig válogatott a neten. Mi a búbánatért nem bírtam beverni két szöget a falba?

– Szeretném neked adni! Azért vettük, hogy fekete-fehér filmeket nézzünk rajta. A kedvenceidet. – Amirnak volt saját kecója, de az idő jelentős részében nálam csöveztünk. - Most már bevallhatom, hogy azokért csak te vagy úgy oda.

– Tartsd meg, Jázmin biztos szereti ágyból nézni a Disney meséket! – A tíz év korkülönbségen gúnyolódott. - Ha ő kér, talán be is üzemeled.

– Amir, én…

– Elég! Megértem. Neked van választásod, én *csak* buzi vagyok.

Kreol bőr. Csillogó, fekete haj. Mintha ecset és olajfesték keltette volna életre a vonásait. Ma is az a vérmes srác volt, akibe anno belezúgtam. A nyelve fékezhetetlenül harsogta az igazságot, és egy percig sem félt, hogy megbasszák ezért. Én rongyoltam be esténként a klubbomba és csaptam ki a pultra milliós gurigákat. Én szálltam ki a Porschéból kötekedni a piros lámpánál. Az én hangomra vágták vigyázzba magukat az alkalmazottak. Mégis Amir volt kettőnk közül a bátrabb.

– Amúgy Babak, engedj meg egy kérdést, mielőtt elmegyek! Jázmin tudja, hogy őelőtte pasik szopták a farkad? – Pontosan egy ilyen húsbavágó kérdésre számítottam tőle. – Ugye szereted ezt a kislányt, és nem azért rúgsz fel mindent, mert egy nő jobban illik a családi albumba?

Bólogattam. Képtelen lettem volna kimondani, hogy Jázmint szeretem. Nem Amir előtt. Minek rúgtam volna bele még egyet.

A bejárati ajtó előtt toporgott, karján a kis csomaggal, amit összekészítettem neki. Benne a kontaktlencséi és a pink fürdőgyatyája. Ha mellélépek…ha átölelem…ha arra kérem, maradjon, zokszó nélkül leteszi a szatyrát. Éreztem. De nem kértem.

\*\*\*

A cigifüst kiáramlott az orromból. Ez voltam én; alkalmi muszlim, alkalmi dohányos, alkalmi meleg és alkalmi heteró. Örökös seggfej.

Alireza J.J. Tehran Maserati c. dalát játszottam le a JBL-ről:

„Egy Teheránban, ami feltörekvők és Maserati tulajdonosok otthonává vált,
Mondd, mi maradt neked?
Minden a pénzről szól.
Te még azt se tudod, hogy a barátnőd
kivel volt tegnap este…

…Teheránban becsvágyók az emberek.
Éhesen hajszolják a nyereséget.
Ez a lány itt fekszik mellettem,
és mint mindig, úgy viselkedik, akár egy prosti.
Mit lehet még mondani; részeg az útmunkás,
és részeg, akinek a szívét műtötték…

…De én ugyanúgy, ugyanúgy
mosollyal az arcomon érkezem Teheránba…

…A lányok fele már szajha.
Az antennájuk erősebben veszi a jelet,
mint az Irancell (hálózatüzemeltető)…”

A Spar fényeibe bambultam. Világos foltok égtek a retinámba. Egy csókolózó párt fixíroztam a teraszról. Szabadok voltak. Gőzük nem volt, hogy a világ másik felén, ugyanezért éppen fiatalokat tartóztat le az erkölcsrendészet. Egyelőre nem hallottam Teherán sürgető hívását a fülemben.

# 8. FEJEZET

Jázmin

2020. március 18.

A „normalitás” olyasmi, mint a szürkehályog a szemen. Torzítja a látást, a felfogott kép pedig hamisan jut el az agyba. Mindannyian ezzel a „normalitás” nevű hályoggal születünk, de létezik rá gyógymód. Az enyémet úgy hívják: Babak. Az egész folyamat azzal kezdődött, hogy egyszerre már nem konvencionális dolgok után vágyakoztam. Úgy akartam álomba merülni, hogy Babak lüktető péniszét a kelyhembe fogadom. Hogy az éjszaka egy véget nem érő aktus legyen, és arra ocsúdjak fel, hogy a szex folytatódik. Hogy akkor purcanjon ki, amikor éppen rajtam dolgozik, és hogy a lelkét az én nyakamba lehelje. Naturálisan. A magaménak akartam, az összes létező joggal, hogy rendelkezzek felette. Joggal, hogy kinyomjam a szemét és vakká tegyem a „másra”. Minden másra rajtam kívül.

Babak utoljára a kórházból hívott fel. Nem azért, hogy új ciciszelfiket kérjen, amikkel elűzheti az unalmát. Annyit mondott tisztán és érthetően, hogy „szerelmes vagyok beléd. Hozzád megyek haza.” Egy éve, minden pillanatban őt kértem. Fáradhatatlanul, szakadatlanul. Szüntelen imádkoztam a szeretetéért és felajánlottam volna minden egyebet az égnek. Világjárvány tört ki, Babak kórházi karanténba került, a jövő bizonytalan lett. Mintha az a valaki, akinek felhőből van a trónja azt üzenné: „Jázmin, a te kívánságod olyannyira hatalmas, hogy a teljesüléséért magammal kell vinnem a világot. Ilyen áron is akarod?” Némán bólintottam, mert tudtam, hogy a Gondviselő figyel engem. És onnantól Babak szeretett.

Vágtam a centit, hogy mikor jöhet haza a karjaimba. Azonban a napon, amikor elhagyhatta volna a karantént, eltűnt. A percben, hogy birtokolhattam volna, elvesztettem. Mintha elnyelte volna egy fekete lyuk, amit az önzésem táplált.

„Nézd, milyen szexi fehérneműket vettem! Két nap és felavatjuk őket! (boldog smileyk, három csatolt fotó)”

„Hívtalak. Nem hallottad a telefont?”

„Babak, megijesztesz! Már nem tudom, mit gondoljak. Napok teltek el! Ellopták a telód? Baleseted volt? Félek, légyszi, engem hívj először, ha megoldódott a….ha majd tudsz telefonálni!”

Közel egy hete nem kaptam hírt Babakról. A kétségbeesés olyan dolgokra veszi rá az embert, amit a büszkesége más körülmények közt nem engedne. Megcsörgettem Amirt.

– Te aztán nem semmi egy pina vagy! – Amir a belvárosban lehetett. Hallottam a tülkölést és a motorok monoton zúgását.

Képtelen voltam beleszólni. Szégyent éreztem. Sok álmatlan éjszakán jutott ő eszembe, és talán közelebb is kerültem a titkaihoz, mint amennyire engedni szeretett volna.

– Lökjed, Jázmin! Nem érek rá estig.

– Tudsz valamit Babakról? – Elgyötört volt a hangom.

– Most leteszem, rendben? Jót trécseltünk!

– Bocsánat! – szuszogtam. A budai villánk előtt vártam a sofőrt, a szél virgoncul belekapott a ballonkabátomba.

– Miért kérsz bocsánatot? – Hirtelen rájöttem, hogy nem tette volna le a telefont. Az csak egy okos húzás volt, hogy fölénybe kerüljön. Valójában régen várhatta ezt a beszélgetést.

– Nem tudom. - Szerencsére nem láthatta, milyen zavarodottan tekergetem a hajam.

– Dehogynem, Jázmin! Törd a fejed! Nem vagy te buta lány. Végig tudtad, hogy mit csinálsz, hogy mibe rondítasz bele. Max. magadnak sem merted bevallani.

– Esküszöm, hogy nem tudtam! Nem az elejétől fogva. És ha nagyon őszinte akarok lenni, igazán csak most állt össze a kép. - Behúztam magam mögött az ajtót, ahogy beszálltam a Maybach-ba.

– Rendes kis nő vagy, hogy ezek után nem rúgod ki Babakot. Ja, eskü becsüllek ezért! De ő egy gané, nem érdemli meg. Téged ugyanígy fog kibaszni nyolc év múlva. Bevágja a cuccaidat egy nejlonzacsiba és kitesz az ajtó elé. Ha ügyesen szopod nyolc évig a farkát, talán neked adja a tévéjét!

Aljasság, de csak azon bírtam kattogni, hogy elverem Babakot, ha ez a ficsúr elvitte a plazma tévénket!

– Ha helyesen következtetek, - márpedig nehéz lenne tévedni - Babak biszexuális. Nyeld le, hosszútávon sosem győzhettél volna!

– Komolyan azt hiszed, hogy győztél, szivi?

– Mire célzol? – Előre dőltem az ülésen, hogy majd’ lefejeltem a háttámlát.

– Te voltál az egyszerű opció, baba. Puncid van, szóval anyuka, apuka elégedett lehet Babak választásával. Iránban nem egy sikk, ha fasza van a menyasszonynak. Nem mondom, ki is nézel valahogy. Van méhed, dugni nem egy nagy kunszt, még neked is sikerülhet tűrhetően előadni… Miattad nem lesznek otthon viták, – óh, majd meglátod, milyen egy muszlim családban – miattad nem fogja Babakot elítélni a társadalom, sőt! Szóval ja, te csak egy lebutított, cukorszirupos verzió vagy. A biztos B választás.

– Két tény van ebben a sztoriban összvissz: Téged kidobtak, engem barátnő státusba emeltek. A többit csak megideologizáltad, hogy csökkentsd a bánatod. Ezt hívják úgy, hogy kognitív disszonancia. Add hozzá a listácskádhoz, hogy nemcsak, hogy buta nem vagyok, de kifejezetten okos! Én megadok majd mindent Babaknak, amit te sosem lettél volna képes. Lehet, hogy már úton is van a trónörökös. – A hasamra tapasztottam a kezem.

– Nincs akkora malacod!

– Ha fiúnk lesz, szeretnéd, hogy Amirnak nevezzük el? – Felvettem a bicskanyitogató stílusát.

Monoton simogattam a hasam. A megjegyzéssel Amir legbensőjébe akartam fájdalmasat döfni, de rideg felismerés mart belém. Lenémítottam a telefon mikrofonját.

– Hányadika van? – kérdeztem rémülten a sofőrt.

– Tizennyolcadika, kisasszony.

Rettenetes légszomj tört rám, és borzongás vágtatott végig a gerincem vonalán. Hosszú ideje késett a menstruációm.

– Félreálljak, kisasszony?

A sofőr látta a visszapillantóból, amint a fejemet csóválom. Ismét fülemhez emeltem a mobilt.

– Ott vagy még, Jázmin? Tudni akartad, hogy van-e infóm Babakról…Nos, ami azt illeti, rossz fát tett a tűzre az öreg fiú. Lecsukták. Hát, úgy fest, mégiscsak van Isten! Na pá, aranyom! Sok sikert a „nagy” fogásodhoz!

Lecsapta a kagylót.

– Amir! Mi az, hogy lecsukták? A szentségit! Amir! – Tudtam, hogy már nincs a vonalban, de a motorzúgás a háttérben nem halkult. Ekkor döbbentem rá, hogy a szívem dübörög ilyen hévvel.

# 9. FEJEZET

Jázmin

2020. március 19.

– Tudod, hogy mihez van most igazán kedvem? – Anna a vécéajtónak dőlt, mintha csak a Ritz mosdójába szaladtunk volna be. – Jól beletunkolni azt a szőke fejed a vécécsészébe!

Nővérem türelmetlenül topogott a tűsarkújában. A koccanások visszhangot vertek a csempén. Ezúttal józan volt.

– Nem hallom a csorgást. Nem tudnál gyorsabban pisilni? Vagy játszak le valami vízesés effektet, hogy komfortosabban érezd magad?!

Homlokomra szorítottam a tenyerem, összevontam a szemöldököm és egy fájdalmasat sóhajtottam. Anna pushup melltartóval turbózta fel picike cicijeit, majd nagymami-pulcsit vett a szűk top tetejére. Undorító egy dolog ez a képmutatás! Elfeledteti az emberrel, hogy milyen elbénázott valójában. Mégis hogyan vehettem volna komolyan, amikor én csak a cicifixére bírtam gondolni? Arra, hogy ez a gőgös bohóc olyan szorosra fűzte magát, hogy a kapcsok bármikor elengedhetnek. Elképzeltem, ahogy nagyban osztja az észt, majd bamm, a lufik leeresztenek a ruhája alatt.

– Képes vagy egyszer az életben nővérként viselkedni? Ha egy fuvar kellett volna, sofőrt hívok és az legalább nem locsog ennyit!

Letoltam a csipke tangát és a kopott ülőke fölé guggoltam.

– Miért nem a büszke édesapa kísért el? Akinek a nevét sem tudom, mert a húgom beteges hazudozó!

– Azért, mert eltűnt. – Engem is meglepett a könnyedség, amellyel közöltem ezt az apró részletet.

Leráztam a tesztről a pisit és feszülten vártam, hogy megjelenjenek a csíkok.

– Vagy úgy! Eltűnt. Hogy nem jutott eszembe! Na, és mondd csak, hová tűnt? Elrabolták az ufók?

– Te ezt nem értheted! – Sablon szöveg, de kivételesen kevés igazabb dolgot mondhattam volna.

– Tényleg nem. Nyugtass meg, hogy nincs sok esélye a terhességnek, mert felelős, felnőtt nő vagy, aki végig hallgatta a felvilágosító órát általánosban!

– Igen, felelős, felnőtt nő vagyok, és átkozottul terhes. Babak gyerekét hordom a szívem alatt. Babaknak hívják az apukáját, ha minden áron tudni akarod.

– Szeretem, hogy időben átadod az információkat. És miért érzem úgy, mintha te örülnél ennek a sorscsapásnak… - Az ajtó túloldaláról is hallottam, ahogy lenyeli a nyálát. - Ne, ne mondj semmit! Engem hagyj még egy percig reménykedni! Híztál kicsit a hasadra, na és? Majd elviszlek edzeni.

– Minek nevezted a kisbabámat? Sorscsapás? – Újra megráztam a tesztet. - Szívd vissza! Könyörgöm, szívd vissza, mert ha meghallja a magzat, azt fogja hinni, hogy nem szeretjük! Hogy én nem vágyom rá minden porcikámmal. A csecsemő önbizalma az első egy évben fejlődik ki, attól függően, hogy milyen hatások érik.

– Bocs, én nem úgy… - Szünetet tartott. - Fenéket! De, pontosan úgy értettem. Nem tudom, ki ez a férfi, és elborzaszt, ha elképzelem, hogy a gyereke a húgomban úszkál. Ha a „bébi” azt hiszi, hogy nem akarjuk őt, hát piszkos jól hiszi!

– A gyereke? Kösz, most nagy kő esett le a szívemről! Jó tudni, hogy közöm nincsen Babak gyerekéhez, és nem kell vesződnöm a nevelgetésével. Egy dolog, hogy narkós vagy, de hogy érzéketlen… Ha elfogadsz egy tanácsot, nagyon fogod szeretni ezt a babát. Ki tudja, milyen kölyök foganna meg az agyondrogozott méhedben!

Felvisított, a tenyere csattant a falburkolaton.

– Rohadj meg! Ne félj, én nem csináltatom föl magam az első szembejövő hímmel! Jázmin, te csak egy szőke lotyó vagy, aki holmi irániakkal…

– Mondd ki! Mondd ki nyugodtan! Dug, kúr, baszik? Melyik szóra gondoltál, drága nővérkém? Esetleg egy még mocskosabbra? – A szavaim összefolytak, ahogy a számban matattam. Leharaptam a körmöm fehér, elhalt végét. Elropogtattam, megízlelgettem, elmajszoltam. Végül olyan élvezettel nyeltem le a darabkát, mintha a legnemesebb sajt volna. *Tudjuk, Anna szerint förtelmes szokás!* Babak büszke lett volna rám, és ez a bizonyosság jólesően csiklandozta a bögyömet. Többé nem hajoltam meg a nővérem akarata előtt.

– Én úgy fogalmaztam volna, hogy „megosztja az ágyát,” de persze ki-ki stílusa szerint! Uram Jézus, az alig nagykorú húgom! És pont egy iráni? Apa ebbe belerokkan.

*Még hogy belerokkan! Édesanya halálába sem tűnt úgy, hogy belerokkant volna.*

– Mit tudsz te az irániakról? Találkoztál akár eggyel is? – léptem ki az ajtón.

– Nem, viszont olvastam a Lányom nélkül sohát! Ezek a…az emberek – Mindössze azért nem mondta, hogy majmok, nehogy rasszistának tituláljam - koszosak és őrült a szemük! – Anna hirtelen megzavarodott. – A teszt? Hol a teszt?

– Kidobtam. Rossz volt – vágtam oda flegmán.

– Mi az, hogy rossz volt?

– Egyszerűen rossz…

# 10. FEJEZET

Babak

Egy héttel korábban

2020. március 12.

Pakoltam. Mostanában ez a cselekvés jellemezte az életem. Bepakoltam Amirnak. Bepakoltam a kórházra. Bepakolok a hazamenetelre. Jázminhoz. Mintha minden jelentős változást ez a mozdulatsor előzne meg. Szaros gatyák tatyóba be, tatyóból ki.

Omidot kukkoltam. Amikor pici voltam, anya azt hitte, autista vagyok. Nem voltam hajlandó beszélni és sosem mosolyogtam. Gyűlöltem a saját hangomat. Azon egyszerű okból, hogy hozzám tartozott. Miért legyen hangom, ha nem cseng szebben, mint az elefánt fingás? És miért, ha a mondandóm legjava sem értékesebb a bikafosnál? Más voltam. Nem a különleges értelemben vett más. Olyan más, akit a tévék élő adásban beleztek ki. Mikor rájöttem, hogy nem szabad azt mondanom, amit gondolok, dobtam a bájcsevejt. De lehetetlen minden érzékszervet egy életen át csukva tartani. Párok vonulnak némán egymás mellett Teherán utcáin. Amit mondanának, azt tilos, fölöslegeset pedig minek. Csak a szemük…a szemük veszélyesen sok infót kommunikál. A szem kétélű fegyver. Ha ügyesen használod, pontosabban elemez egy számítógépnél. Ha nem, egy perc alatt kiad. Omid megszokta, hogy nem vagyok egy szószátyár, viszont szemérmetlenül stírölök. Felém intett. Nem intettem vissza, de nem is kaptam el a tekintetem.

Átvetettem a vállamon a sporttáskát és kész voltam elhagyni ezt a poklot. Omid követett. Az utolsó tiszta alsóm és pólóm volt rajtam.

– Meg kell várniuk, amíg kiérkezik az egység! – Egy nő fogadott minket az ajtó túloldalán.

A csajszi túl szexis volt, hogy bevegyem, nővér. Mellesleg világosan kiderült, hogy Magyarország nem tud felmutatni egyetlen angolul beszélő ápolót sem. Vagy csak lassan őrölnek a bürokrácia malmai. De mondom, túl szexis volt a spiné, hogy elhiggyem, egy vidéki falucskából rendelték ide. Hallottam, ahogy a folyosót megvilágító lámpában pattan az izzó.

– Miért kell megvárnunk őket? – Omid szája sírásra állt.

– Ahroom bash (nyugi)! – A hátam mögé toltam Omidot, mintha a védelmembe akarnám venni. – Nézze, hölgyem, reggel beszéltünk a dokikkal! Negatívak a teszteredményeink. Nincs ok, hogy itt tartsanak. Úgyhogy, mi most távozunk.

– Uram, utasítást hajtok végre. Nem engedhetem, hogy elhagyják a kórházat, amíg a rendőrök ide nem érnek.

A farzsebemben turkáltam.

– Mennyi? – Vastag pénzköteget rántottam elő.

Az ápolónő pislogott.

– Azt kérdeztem, mennyi!

– Na de, uram! – Zavartan igazgatta az egyenruháját. – Vannak még irániak a kórteremben?

– Gondolom. Miért?

– Megtenné, hogy megkéri őket is, hagyják el a szobát?

– Csessze meg! Kérje meg őket maga! Köpenyt lát rajtam, a szentségit?

Omid némán pityergett.

\*\*\*

– Mi folyik itt, Babak?

Sanaz csomagját a székem alá toltam és keresztbe vetettem előtte a lábam. Ha már őt magát nem óvhattam meg, a koszos fehérneműit biztonságba helyeztem.

– Ha tippelnem kéne, azt mondanám, be leszünk kasztlizva.

– Te! – Sanaz durván mellbe vágott. – Mit csináltál, ha? Csak ne ismernélek olyan jól, Babak Mohseni! Te és az a forró fejed!

Az előcsarnokban rostokoltunk. Omid vigasztalhatatlanul bömbölt. Nem is igyekeztem vigasztalgatni. Inkább lapátoljuk vissza a szart a lóba! Az hatásosabb.

– Bevallom, kicsit bánom, hogy nem rúgtam szét pár segget! Ha vágom, hogy így is, úgy is lecsuknak, oly’ mindegy lett volna! – Lenéztem a sakkmintás kőre. Retkes volt. – Semmi közöm ehhez, Sanaz.

– Próbáltad…? – Sanaz három ujját dörzsölgette szemléletesen. – Tudod.

– Hékás, mit is mond a te Allahod a vesztegetésről?

– Nem tudom. Annyira emlékszem, hogy; segíts magadon, Isten is megsegít.

A biztos urakat végre ideette a penész. Nem tájékoztattak, hogy hányra ígérték az érkeztüket, de tuti, késtek. Erre nekiálltak rihegni-röhögni a nővérkékkel. Az ügyeletes ribancok hozták nekik a kávét, és az sem lepett volna meg, ha elvonulnak egy gyors oboára. Sanaz izzadt a hidzsábja alatt, de vérbeli perzsa nőként viselkedett. Büszkén, bátran. Omid bezzeg rinyált. Ők ketten frankón példázták az iráni nevelési elveket. A nő, aki szűzen várja az esküvőjét, de már megbaszta az élet. És a halálba ajnározott „kisherceg”, aki egy náthába beledöglik.

A két hekus rendesen ki volt cicomázva. Kék zubbony felül, öv feszült a sörhasuk alatt, hetyke satyekot húztak a fejükbe. Sanaz megrázkódott. Megsimogattam a karját. A Köpcös papírokat rendezgetett, mi ülve maradtunk. Csak mi voltunk a folyosón. Iráni diákok. A Köpcös kivett egy listát a műanyag bugyiból és megköszörülte a torkát.

– Nima Golshan. Ali Heydari. Omid Jamshid. Payam Habib. Babak Mohseni. – Kimondta a nevemet, és hiába folytatódott a felsorolás, az agyamban lement a biztosíték.

Mindenki, akit szólítottak sorba rendeződött. Én is felálltam, de Sanaz megragadott. Vissza akart tartani. Nyugtatólag megpaskolgattam a kezét.

– Nasrin Roshan. Sanaz Jahangir. Jöjjenek, hölgyeim!

Sanaz kérdőn nézett rám, mire bólintottam. Nem lett volna okos ellenállni.

– Szaporán! Szedjék a lábaikat!

Egy perce még azon filóztam, hogy ha négyszemközt maradunk a kövér fakabáttal, megpróbálom megkenni. A nővérke túl fiatal volt. Még nem tudta, milyen korrupt ez a világ. A dörzsölt szivarokkal lehet alkudozni, de elment tőle a kedvem. Az új forgatókönyvben ő az életéért könyörögne, én a mellkasán térdelnék és éppen elmagyaráznám, miként illik hölgyekkel beszélni.

Nima a sor elején állt, én voltam a sereghajtó. Sanazra szegeztem a tekintetem, ugrásra készen, ha szükség lenne rám. A lányokat a soványabbik fószer vette kezelésbe. Láttam Sanazon, hogy mindjárt sír. Bármelyik férfi tanúsíthatja, hogy egyszerre csak egy helyre bírunk összpontosítani. Süket és vak voltam mindarra, ami eközben Nimával történt legelől. A Soványka Sanaz kezébe nyomott egy papírt, majd adott egy másikat Nasrinnak. Megfagyott az arcuk. Sanaz sokáig meredt a papírra. A kezdeti sokk múltával felsikított. Egy percen át jajgatások törtek föl belőle, mintha valami óriási kínok közepette, éppen kimúlna a torkában. Felém rohant. A szemfesték fekete csíkokat hagyott a bőrén.

– Ez hazugság! – Az orrom alá dugta a nyomtatványt, és elkezdte lefordítani. Nálam elhivatottabban magolta a magyarleckéket. – Azt írja, március hetedikén, este nyolc harminckor engedély nélkül hagytam el a 131-es szobát, és hogy agresszívan léptem fel a kórházi dolgozókkal szemben.

Sanaz felnevetett. Őrült kacaj volt ez.

– Ilyen nincs! Ilyesmi nem történhet meg. Nyolcadikán hoztak be, ráadásul a 132-es szobában voltam. Ott van a kórházi felvételi lapom. Meg kell lennie a rendszerükben! Meg kell lennie… – A karomat markolászta. - Ezt lehet bizonyítani. Ugye? Nyögj már valamit, Babak! Azt írják, hogy meg kell jelennem a Bevándorlási Hivatalban. Ezzel a hazug fecnivel akarnak kötelezni? De hisz’ jogállamiságban élünk, vagy mi a szösz! Babak én…én nem…Tévedés. Igen. Annak kell lennie.

Sanaz újra elsírta magát. Nem sok dolog bénított meg jobban a síró nők látványánál. Mire felnéztem az én kezemben is ott virított a vádirat. A Köpcös a csuklómat szorongatta és a képembe vakuzott.

– Egy pillanat! – förmedtem rá a hekusra. – Nincs baj, Sanaz. Igazad van, tévedtek. Tisztázzuk magunkat és minden rendbe jön, de most meg kell nyugodnod!

A Köpcös tovább macerált. Bilincs kattant a kezemen. Erőszakosan oldalra fordított és folytatta a képek lövöldözését. Nem láttam a fehér foltoktól a retinámban.

– Hé, elég! – Eltakartam a fejemet a papírral. – Mondja, mi ez a szar? Nem beszélek magyarul. Azt vágja, maga észkombájn, hogy ez így kurvára nem legális? Jogomba áll tudni, hogy mivel vádolnak.

A kijárat felé lökdösött, miközben vélhetően a jogaimat ismertette. Magyarul.

– Hahó! Érti, amit pofázok, öreg? Hallani akarom, hogy mivel vádolnak!

Az ökle lesújtott a tetves állkapcsomra. Vért köptem.

Sanaz a földre borult, négykézláb támolygott. Arca vörös volt és duzzadt a zokogástól.

– Ne félj, Sanaz! Te csak menj el szépen a hivatalba és vágd a mocskok pofájába az igazad! Ha kell, én tanúskodom melletted. – Ahogy elmosolyodtam, megfeszült a seb a számon és még több vér szivárgott belőle. – Látod, nincs baj, jól vagyok.

Sanaz keze a magasba lendült. Felém nyúlt, mintha azt szeretné, hogy felsegítsem. Mintha képtelen lenne egyedül felállni. Igyekeztem kitépni magam a rendőr szorításából, de erősítésképpen a Soványka is nekem esett. Egyre messzebb ráncigáltak.

– Csesszék meg, olyan pert akasztok a nyakukba…!

Sanaz és Nasrin magukra maradtak. Védtelenül. Sanaz változatlanul a földön kuporgott. Hosszú, kék mantoja (egész testet fedő kabát) leért a koszba. Elemelte mancsát a kőről, hogy letörölje könnyeit, ehelyett port kent szét a bőrén. A távolból hallottam, amint fennhangon imádkozik:

– Magasztos vagy, ó, Allah! S az irántad való hála által áldott a Te neved, s magasságos a hatalmad, nincs más isten rajtad kívül.

# 12. FEJEZET

Babak

Teherán nő, és ez éppen olyan bizonyos, mint hogy az Isten férfinév. Ő nem a hagyományos értelemben vett szépségideál, de gyönyörű a maga módján. Nem bájos, ahogy egy kislány, és nem is dögös, ahogy egy sztriptíztáncos. Valószínűleg, ha épp most menne el melletted, nem bámulnád meg csorgó nyállal. Ő elkötelezett. Hű a vallásához és az országához, de sosem az ajatollahhoz. Mindig lefátyolozza éjfekete haját, szoborszerű arcán ugyanaz a sivárság, mint a város összes lakójáén. Ha sokat élsz Teheránban, a vonásaid apránként idomulnak. Idomulniuk *kell*, hogy életben tudj maradni. Mrs. Teherán régóta él itt. Annyira rég, hogy még emlékszik, amikor nem öltötte mindenki magára a tettetés maszkját. Az ember olyan, akár egy kúszónövény. Ha akadály magasodik elébe, a teste alkalmazkodik. A gerince nyúlik, hajlik, görbül és eközben még csak nem is roppan. Lehet, hogy kiegyenesedni már nem lesz ereje, de megtörni; azt képtelen!
Mrs. Teherán kisírt szeme folyton a macskakövet kémleli. Nem akarja, hogy lássák a könnyeit. A könnyeit, amiket a fiaiért hullajt. Vérbeli nő, én mondom! Addig szipolyoz, amíg van hús a csontodon. Amíg el nem kerget, hogy aztán a messzeségből azt suttogja: „Gyere haza!”

– Itt vagyok – motyogtam magam elé. - Itthon vagyok!

Teheránban mintha a szmog bűze is áthatóbb lett volna, mint Budapesten. A felhők mögül kikacsintó félhold vízszintesen függött az égen. Itt minden Európa ellentétje volt. Már nem tudtam mit kezdeni Iránnal. Már nem tudtam magammal mit kezdeni irániként. Az Imam Khomeini Reptéren vártuk a taxikat. Végtelennek tűnő távollét után, a lábam újra megérintette a szülőföldem. *Három év Magyarország nélkül. Három év orvosi egyetem nélkül. Három év Jázmin nélkül. Három keserves év, hogy a vállalkozásaim becsődöljenek.* Az életem most örvénylett le a klotyón. *Minden rosszban van valami jó.* Ugye, így hangzik ez a tetves frázis? Mi a kórság jó abban, ha a sötét középkorba deportálnak? Egyedül anya isteni ghormeh sabzija jutott eszembe, amit gyakorlatilag magam is meg tudok főzni. Férfinek lenni szar. Perzsa férfinek lenni triplán szar. Mi nem engedhetjük meg azt a luxust, amit az európaiak. Mi nem mehetünk herevasalásra, és Teheránban nem létezik a sugar mommy kategória. A perzsa nő istennő. Nem az a fajta, kegyes istenség, akinek szépen csengő imákkal betömöd a száját. Inkább olyan, mint egy bálvány. Ha a fiad fejét kínálod, sem biztos, hogy elég. Itt vagy növesztesz szőrt a golyóidra, vagy nem dugsz. Ezek szerint a szerepek szerint működtünk. Sanaz nem direkt tette rám a „megoldóember” terhét, és én sem direkt igyekeztem megfelelni ennek. Ő csak egy iráni nő volt. Én meg csak egy iráni srác.

– Ne engedj el, Babak, rendben? – Sanaz a karomba csimpaszkodott.

– Muszáj vagyok! Nem mehetünk egy taxival.

Teheránban külön zöld taxik furikázták a női utasokat. Egy perzsa férj számára szíven döfés lett volna, ha az asszonykája egy autóban ül egy férfivel. A zöld taxikat szigorúan nők vezették.

– Babak, nekem ez nem megy. Tíz éve nem voltam Iránban.

– Hékás! – megszorítottam a vállát, mintha transzportálhatnék belé némi erőt. – Te egy kemény csaj vagy. Ha elég tökös voltál, hogy lelépj innen, akkor a visszailleszkedés menni fog, mint az ágyba szarás!

Pittyent egyet a Snapp (Irán egyetlen taxitársasága) applikáció, jelezve, hogy Sanaz autója megérkezett.

Azt mondják, hogy az embert meghatározza a neve. Az enyém azt jelenti: apu.
Nem hiszem, hogy egy hülye név hatalommal bírna. Abban viszont egészen biztos vagyok, hogy a szülők nem véletlenül választják pont *azt* a nevet, amit. Már jó előre kirajzolódik a kép a fejükben, hogy milyen gyereket szeretnének. A nevelésük pedig arra megy rá, hogy a porontyukat azzá formálják, akit ők „megrendeltek a gyárból”. Ez a valóság a neves hókuszpókusz mögött. Csak az érzi át igazán a szülői akarat erejét, aki egy muszlim kultúrában nő fel. Fingom sincs, hogy én, Babak Mohseni természetemből fakadóan gondoskód lettem volna-e, ha a szüleim nem tálalják tényként, hogy az vagyok. *Évszázados orvosdinasztia…mi más lehettem volna, mint gondoskodó?* Nemcsak anyáért és Jázminért haltam volna meg. A férfi azért van, hogy szívjon, mint a torkos borz, majd elpatkoljon a nő helyett. A nő helyett, aki helyett éppen kell. Akár ahelyett a nő helyett is, akinek a nevét sem tudja. Én így szocializálódtam. Megbántam, hogy akkor reggel nem mondtam el egy fadzsrt Sanazzal. Minden imára szüksége volt. Egy lyukas garast nem adtam volna, hogy Sanazt nem a Jajrood folyójából húzzák ki egy hét múlva.
De aztán végig néztem a többieken. Iránban az sem garancia a túlélésre, ha fityeg valami a lábad között. Baszott röhejesen festettünk. Mintha a nyugat homoszexualitás-nagykövetei volnánk, akik azért érkeztek, hogy megtérítsék a csúnya, gonosz Iránt. Magasról tojva az iszlámra, a Forradalmi Gárdára, a bitóra…hiszen minket pajzsként védenek azok a „szent jogok”! Ezeket a kergemarhákat túl fiatalon küldte el az anyjuk külföldre. A perzsa valóság írmagját is kiirtotta belőlük a liberális humbug. Persze, én is hittem abban a „humbugban,” azzal a különbséggel, hogy amint landolt a gépünk, képes voltam átkonvertálni az agyamat. Sanazt taxiba ültettem. Nasrinért kijött az apja. A lányok nélkül tizenegyen maradtunk. Omidot bámultam. Ha létezik olyan, hogy „nagy magyar anya,” akkor Omid volt a „nagy perzsa meleg”. Kértem, hogy legalább ma húzzon elő egy értelmezhető ruhadarabot, lehetőleg ne a domina szerkóját. Valósággal könyörögtem, pedig, ha valamit nem csinálok, az a könyörgés. Ahogy elnéztem rajta a szivárványos pulcsit és a tiritarka Balenciaga cipőt, azon filóztam, vajon törekedett-e egyáltalán…

– Hé, pajti! Talán jobb lenne, ha ezt felvennéd! – Hűs, márciusi idő volt, de tudtam nélkülözni a pulóverem.

– Lazíts már, Babak! Sajnálom, hogy te ilyen könnyen beletörődsz a helyzetbe, de én nem török meg! Vágod, tesó? Küzdök amíg élek, hisz’ ismersz! Ha kell megdöglök, de Omid nem változik! A Legfelsőbb Vezető fényesre nyalhatja a seggem!

Persze, Oroszlánszívű Omid küzd, amíg él… Csak, hogy valósabb képet fessek róla: a legutóbbi Youtube live-ja arról szólt, hogy kihajolt a kocsimból és az ablakon kívülre vagdosta a retkes körmeit.

– Felveszed a kibaszott pulóvert! – Valószínűleg nem vitték volna egyből a vesztőhelyre, csak mert csillámfaszlámának öltözött. De felcseszett az ilyen fokú ostobaság. Mintha jópofa dolog lenne mártírhalált halni az elveiért.

A koronavírus-szabályok miatt mindössze két ember ülhetett egy taxiban. Megnyertem magamnak Omidot. Rá kellett döbbennem, hogy neki hazajönni Teheránba, egy izgi kalanddal volt egyenlő. Emlékszem, amikor meglátta, hogy Jázmin göndör hajú, nekiállt faggatni a tupírozási praktikákról. Olyan remekül sikerült a brainstorming, hogy mostanra Omid egész feje egy nagy hajgombóc volt.

– Felhívtad már a csókát? – kérdezte Omid.

Fulladoztam a sofőr olcsó légfrissítőjétől. Felvontam a szemöldököm.

– Ne csináld, haver! Az imént zsíroztuk le! Az alkoholdílert, ki mást? – Akkorát rúgtam a bokájába, hogy Svédországig szálljon. Bár ott meg azon problémázna, hogy a bélelt kabátok vastagítják.

– Nem élek tiltott szerekkel! – vágtam rá kurtán.

Ja, kajak ismertem egy fószert, aki illegális piát árult. Legalábbis hat évvel ezelőttig biztosan dílerkedett. Talán az egyik szájhős pillanatomban „ereszd el a hajam” partit ígértem nekik. Nem a „de király itthon lenni” partira gondoltam, inkább egy „anyám, apám elpicsázta a seggem és romokban az életem, ezért vedelünk” típusú partira.
Tizenhat évesen olyasmiről álmodoztam, hogy egy napon én leszek a Legfelsőbb Vezető. Mindig is ambiciózus kölyök voltam, az hétszentség. Az ország legnagyobb imámjai abból a gimiből kerültek ki, ahová én is jártam. Joggal hiszitek, hogy Európa megváltoztatott, meg hasonlók. Mert milyen hithű imám fenekeli el a barátnőjét egy misbahával, igazam van? Azért akartam imám lenni, aztán pedig az ajatollah helyére ülni, hogy megreformáljam ezt a rothadó országot. Hogy végre a vallás ne legyen erőszak. Hogy ha benyitok egy nyilvános vécébe, ne azt lássam, amint egy fejkendős nő éppen lepippant valakit, a koszos kezében egymillió riál. *Egymillió riál.*  Nevetséges, nemde? És ez nem több egy piti összegnél, a csúfondáros gazdasági helyzetben. 2020-as adatokkal számolva, karcsú hétezer forint.
Én nem adtam volna hidzsábot a prostituáltakra. A kendőtől még senki nem lett szűz. Azonban a kendő, mint szinbólum percről-percre veszít a presztízséből, ha boldog boldogtalan hordhatja. Nem zavartak a konzervatívak. Az zavart, hogy a liberálisoktól elvették a lehetőségeket. A nők kínzásából sportot űztek idehaza, de a nyugati média az ő hangjuktól zengett. Elnyomott, lemondó nők hangjától: „Milyen szomorú, hogy a gyönyörű fekete hajam lassan őszülni kezdett, de még nem látta a szelet, a napot és az esőt.” – hozta le a Szeretlek Magyarország.

– Csalódtam benned, Babak fiú! – Omid cicegett és a mutatóujját lóbálta. – Hamarosan új idők köszöntenek Iránra! A Forradalmi Gárda elcseszte, érted? Rendesen beégtek, miután lepuffantották azt az ukrán gépet. A renoméjuk huss, odalett! Már nem is félelmetesek!

*Kiverem…kiverem az agyonfehérített fogait!!!* Az ajkam a fogsorom fölé csúszott dühömben, és mordultam párat. A tenyerem Omid szájára tapadt. A sofőr minket bámult a visszapillantó tükörből. A pasasnak Rohani elnök fotója ott virított a napellenzőtokjában! Szinte éreztem, ahogy a vastag kötél megégeti a bőrömet. Ahogy egyre kevésbé kapok levegőt, ahogy kékül a képem…

– Uhh, csípem a durvulást! – Imádtam Omidot és a bamba vicceit. De nem ma. – Bocs, vége a hülyülésnek, cserkészbecsszó! – Odaintett a sofőrnek. – Jók vagyunk, ugye dadash (testvér)? Csak próbálom oldani a feszkót. Ez a sármos úriember, itt mellettem, elég rossz passzban van. Képzelje, külföldön hagyta a csaját!

– Köszönjük Omid! – förmedtem rá.

Elvesztem a tájban. Tuti mindenki azt gondolja, hogy Teheránról csak a turistáknak jut eszébe az elcsépelt látkép: a Milad Torony előkelő alakja, ahogy kimagasodik a város szürkeségéből, mögötte az Elburz-hegység cikkcakkos, hófödte csúcsai. Lehet, hogy szörnyen sablonos ember vagyok, amiért nem egy domináns fűszer illata, vagy egy eldugott sikátor emléke villan be, ha Iránra gondolok. Nem hajszoltam a különlegesség illúzióját. Ugyanaz az objektív szépség ragadott meg, ami a legtöbbeket. Nekem Teherán volt Irán. Ez a páratlan látvány pedig Teherán.

\*\*\*

5 órával később

Az a csávó voltam, aki a hátára varratta: „Bármerre járjak is, enyém az ég és onnan uralkodom!” Mivel egyelőre se az imám, se a dr. előtagot nem sikerült megszereznem a nevem elé, vállalkozásba fogtam. Megdumáltam apát, hogy a pénzéből birodalmat építek Budapesten. Hogy a Mohseni név hallatán reszketni fog a magyarok térde. Ekkor leesett, hogy én nem dr. vagy imám Mohseninek születtem, hanem Mr. Mohseninek, aki arany Rolexet hord a csuklóján. Dörzsölt voltam, baszki, veszélyesen dörzsölt! Az iráni egy szívós fajta. Sokat szenved, sokat tanul. A magyarok kevésbé edzettek. A jóléti társadalmakban a gyerekeket belefojtják a szeretet maszlagba. Amikor rájönnek, hogy a „szeretet jegyében” az nyer, aki jobban forgatja a másik hátában a kést, már bazi késő. Szóval zöldhasúakat termeltem látástól Mikulásig és kihasználtam a jogállamiság minden gyönyörű előnyét. Szórakozóhelyeket üzemeltettem, fehérneműs felszolgáló lányokkal, és nyitottam egy diétás hamburgerező-láncot. Dőlt a lé. Erre huszonnyolc évesen, nulla egzisztenciával és pucér seggel repültem vissza Teheránba. Apám meg hirtelen úgy állított be, mintha nem tömtem volna évekig a zsebét.

– Szóval, dadash, apád hogy reagált, hogy deportáltak?

Nem tetszett, hogy Payam provokálni próbált. Az egyetem első napján levettem, hogy imád másokat kóstolgatni.

– Mit gondolsz, tesa?! Én vagyok a góré, vili? Az mondja meg, mi a dörgés, aki tejel! – Az öcsém, Reza történetesen végig nézte az otthoni perpatvart, de nem mert volna beköpni. Örült, hogy elhívtam inni és menő skacokkal lóghatott.

Meghúztam a flaskát. A szeszcsempész valami olcsó lőrével szúrták ki a szemem, de arra, hogy berúgjak nagyjából elment. Payam bátyjánál verődött össze a „kemény mag.” A többiek a biztonságos otthonmaradásra szavaztak. A tetőn iszogattunk, és bár szép dolog a vendégszeretet, lepra egy hely volt. Koszos, telezsúfolva százéves rekeszekkel és szintén ősöreg tévé antennákkal. Biztos voltak patkányok is idefent, de tekintettel Omid mimóza lelkére, ezt nem pedzegettem. A hűs betonon gubbasztottam. A szemközti épületre kifeszített molinótól kijött a gálám. *Az ember pofájába tolják a propagandájukat!*

*Rohani elnök, ez egy szar fotó! Nagyon szar fotó, a turbán pedig kifejezetten szarul áll! –* gondoltam.

Iránban minden fakó volt. A hirdetések, a ruhák, amiket ezredjére is felvettek, mert nem volt pénzük újat venni. Bezzeg ez a kicseszett Rohani poszter kisütötte a nyomorult szemem.

– Fenékig! Igyunk Rohanira és a csúcs Twitter profiljára! – Az a vicc az egészben, hogy Iránban tilos a Facebook, Google, Twitter, de a jelek szerint ez csak a pórnépre vonatkozik.

Jó is lett volna kijelenteni, hogy a mély szeretett tartott minket össze. A közös sors kovácsolt belőlünk csapatot. Magyarországon mi voltunk a feketeseggűek. A félelmetes, muszlim elemek, akik egy nőgyűlölő kultúrából jönnek és bomba nélkül ki sem lépnek az ajtón. Iránban pedig mi voltunk a hazánk szégyenei. Árulók, akik a nyugathoz húznak és vállaltan egy gusztustalan, züllött életformára ácsingóznak.
Egyikünk sem volt fedhetetlen. Vagy volt a múltunkban egy barátnő, akit abortuszra küldtünk, vagy egy húg, akin szűzhártya-visszaállító műtétet hajtottak végre, hogy rendes férjet kaphasson, vagy éppen egy meleg kaland.

– Srácok! Van egy király ötletem! De előbb, emelje az a mancsát, aki a legfeministább! – kezdte Firuz.

Omiddal szinte egyszerre lendült fel a kezünk.

– Bocsika Babak, de ezt a kört egyértelműen Omid nyeri! – tárta szét a karját Firuz.

Nagyot szippantottam a shishából. Nem foghattam fel a logikát. Azért Omid a legfeministább, mert ő a leglangyibb?? Nem akartam vitázni. Omid olyan volt, akár egy jóllakott óvodás, és nemcsak az alkata miatt. Amint meghallotta, hogy nyert, felpattant és fenékriszálásba fogott. Egy gyereket nem szívesen lomboz le az ember.

– De nyugi, mindenkinek hoztam ajit! – Firuz nyurga teste furcsa árnyékot vetett a félhomályban. Kicsit Amirra emlékeztetett a stílusa. Persze senki sem érhetett fel Amirhoz. Ő egyedi volt, a szó legnemesebb értelmében.

Firuz hátizsákjából fejkendők kerültek elő. Drágák, a legfinomabb textilből. *Lefogadom, hogy az anyjától csórta őket!*

– Biztos hallottatok a hidzsáb forradalomról! – Firuz sorra mindenki kezébe nyomott egy kendőt.

– Amikor pasik kötik be a fejüket és aztán idióta képeket posztolnak a közösségi oldalukon? Asszem vágom… - Az öcsémen látszott, hogy ki sem tette a lábát Iránból. Talán hitt a rendszerben, csak érezte, hogy manapság lázadónak lenni trendibb. Nem hasonlított rám. Vékony csontú, keskeny arcú típus volt, a szakálla foltokban nőtt ki. Mintha a családban az összes tesztoszteron nekem jutott volna.

– Nem idióta képeket posztolnak, hanem végre azt teszik, ami a kötelességük. Kiállnak a nőinkért! Tudod, olyanokért, mint anya, vagy mint a menyasszonyod, Bahar! Ha szeretsz valakit, megvéded. Ha kell a saját hazádtól véded meg! Úgyhogy ide azt a hidzsábot, Firuz! Nem is értem, miért nincs még egy ilyen „idióta” képem! - Az én öcsém, az én kötelességem, hogy helyre tegyem az ostoba buksiját.

– Aha! Szóval most fordított napot tartunk. A csajok leveszik a kendőt, mi feltesszük, ugye? Izgisnek hangzik! Az a baj, hogy nem látok itt csajt… - Payam érezte a feszült légkört, és gyorsan megpróbált témát váltani, mielőtt Rezával egymás torkának ugranánk. Körbeforgott. – Akkor Omid, te most ne vedd fel a kendőt! Te fogod reprezentálni a nőket, érthető okokból!

Omid a szemét forgatta, pedig valójában büszkén vállalta az identitását. Ha nem mások poénkodtak rajta, akkor poénkodott ő.

– Ú, bébi! Végre valaki észrevette, hogy Omid micsoda bomba maca lenne! – Nem bírtam, ha egyesszám harmadik személyben nyilatkozott magáról. Jól állt neki a melegség, meg minden, de az izzadtság szagú rájátszás senkinek nem áll jól. – Na, ha azt akarjátok, hogy én legyek az est dívája, lökjetek még abból a… A világért sem sértenélek meg, Babak, de gondolom ez nem egy Chateau Lafite.

– Sosem hagynám szomjazni a mi kis dívánkat! – Nima eddig csöndben volt, most viszont egészen közel csúszott Omidhoz. Az üveg nyakát szorongatta. – Ezeket az édes kis loknikat amúgy is bűn lenne eltakarni!

Nima, mintha az erkölcsrendészet beépített ügynöke lett volna. Mindig velünk tartott. Ott volt mindenhol és figyelt. Nem piszkolta be a kezét. Nem szólt hozzá a rendszerellenes tanácskozásainkhoz. Jó fiú volt a javából. Cikis, kerek szemüveget viselt, és a hülye könyvein kívül semmi sem érdekelte. Sosem bíztam az ipsében, de mivel nem kattant a bilincs a kezünkön, amint elhagytuk a repteret, sanszos, hogy mégsem volt kém.

– Ne tölts túl sokat, Nima, drága! Tudod, hogy érzékeny vagyok. Nem lenne jó, ha megártana! – Omid csábosan legyintett.

Nima szó szerint vette az utasítást. Tényleg csak egy hörpintésnyit öntött Omid poharába.

– Túl sok, nem gondolja?! – Omid az egyik kedvenc filmjéből idézett, aminek már nem remélik a címe. A jelenet lényege az, hogy a pasas hepciáskodik a smucig adag miatt.

Precíziós mozdulatokkal magunkra csavartuk a hidzsábot. Éppen úgy, ahogy az anyáinktól láttuk. *Ez valami borzadály!* *Mint a lovakon a szemellenző!* Nem akartam tükörbe nézni, és ráébredni, micsoda rusnya nő válna belőlem. Firuz folyamatosan kattintgatta a képeket a mobiljával.

– Halljátok, ma mind igazi hősök vagyunk! *– Firuz és a nagy szavak!*

Valahogy nem sikerült beleélni magam a hősködésbe, amíg rajtam volt ez a klepetus.

Nima már megint kivonta magát a társaságból, csakhogy Omidnak tegye a szépet. Kendőt tekert a fejére, oldalról pedig elment volna nőnek, ha nem kandikál ki a borostás képe. Nima keze Omid combján pihent. Nem sejtettem, hogy ő is a másik kapura játszik. Őszintén semmit sem sejthettem Nimáról. Teljességgel privát ember volt. De hogy ő és Omid? Mi a fene? Az egyetem első percétől együtt nyomják az iskolapadot. Teheránig kellett repüljenek, hogy fellángoljon a szikra? Omid nem szimplán spicces volt. Alig bírt megülni a rekeszen. Nima előre dőlt, ujjai beletúrtak Omid sűrű szakállába. Hosszú, francia csókot váltottak.

– Ez az! Nehogy moccanjatok! Istenkém, ez lesz életem fotója! – Firuz közelebb araszolt a fiúkhoz és leguggolt, hogy a tökéletes szögből örökítse meg a pillanatot.

– Elment az eszed?! Ezért kivégzik őket! – Felpattantam, hogy elvegyem Firuztól a telefont.

– Állj le, Babak! Nem…nem kell meg-megvédeni! – Omid dülöngélt és a részegségtől szaggatott lett a beszéde.

Megrántottam a vállam. *Ha nem, hát nem!* A tököm tele volt Omid faszságaival.

– Nem fogom megosztani. Még ha fix, hogy ezzel fel is robbantanánk a netet… – Firuz kicsit csalódottnak tűnt. Ezúttal sem nyer valami puccos díjat.

– Nekem viszont küldd már át a képeket, amiken rajta vagyok, Firuz! Fel akarom nyomni a kendős fotómat Instára. Remélem megnézi a magyar csaj, aki lepattintott! Ennyit arról, hogy nőgyűlölők vagyunk! – Ali száz százalékban heteró volt. Ritka példány a csapatban!

– Szegénykémnek legalább lesz három jó éve, amikor nem zaklatod! – nevettem.

Ali pödört bajsza kékesen csillogott a mobilkijelző fényében. Biztos azon töprengett, hogy milyen hangzatos leírással spékelje meg a fotót.

– Hé, Babak! Láttad, mit tett ki Jázmin sztoriba? – Ali szikár képe a szokottnál is beesettebbnek tűnt. Úgy redőződött a képén a bőr, mint az undi, házi pudingok tetején. – Jobb lenne megnézned!

Felém nyújtotta a telefont.

– Előbb ülj le!

Éreztem, ahogy a hasam glugyogni kezd. A hányás felfelé kúszott a torkomban. Azt éreztem, amit a legszörnyűbb rémálmokban: ordítani próbáltam hangszálak nélkül. Futni próbáltam, de a lábaim a levegőben vonaglottak. Tehetetlen voltam. És most szembesültem először a tehetetlenségem mértékével.

\*\*\*

Befogtam a pofám, ahogy mindig. Megnéztem, mit posztolt Jázmin. Bólintottam, nyeltem, pislogtam. Ennyi. Nulla hajlandóság volt bennem, hogy kiteregessem a nyomoromat. Tiszteletből vagy félelemből – franc tudja - sem Ali, sem a többiek nem forszírozták a dolgot. Azt hittem, kibírom a tetves estét. Kussban.

A srácok politikáról beszélgettek. Budapesten teljesen leszoktunk erről, de hat óra Iránban és mintha sosem mentünk volna el. Reggelente a kampusz bejárata előtt megállapítottuk, hogy mind hallottunk az újabb tüntetésekről és a Forradalmi Gárda túlkapásairól. Aztán megigazítottuk a vállunkon a táskát és beballagtunk az előadóba. Öt perccel később már az volt az eszünkben, hogy mit rendeljünk a Mekiből, vagy éppen mire rejszoljunk otthon. Az ember akkor politizál, ha van oka az elégedetlenségre.

– Szerintem az irániak csak felettébb pesszimisták és önsajnálóak. Tudjátok, a legtöbb országban még ilyen demokrácia sincs ám, mint nálunk. Úgy bizony!

Az öcsém hangja idegennek tűnt. Mintha a szavai csak a fejemben léteztek volna. Hiszen milyen birka barom gondolkozna tényleg így, és hirdetné büszkén a rendszer iránti hűségét? Nem az erkölcsrendészet fogdáján, hanem barátok között! Hiú ábránd volt, hogy kicsit is ismertem Rezát. Én itt hagytam Teheránt és felnőttem. Ő maradt és szintén felnőtt. Anya miatt maradt, aki kedves asszony, de kegyetlen zsarnok, ha a fiairól van szó. Szürreális lett volna azt várni, hogy egyforma értékrend alakul ki kettőnkben. Nem lett volna fair ítélkeznem, mert talán, ha én maradok helyette… Mégis elítéltem. Milliók élik le az életüket Iránban, de előbb vágnák le a nyelvüket, semhogy így nyilatkozzanak. Vajon sejtik a fundamentalisták, mennyire szánalmasak? Istenítik az ő ajatollahjukat, és elégedetten zabálják a Mash Donalds és Pizza Hut moslékát, mert az eredeti, „felháborítóan nyugati” cégeket kitiltották az országból. Ó, ha Reza tudná, hogy milyen kurva jó sorozat A nagy pénzrablás. Vagy, hogy milyen kurva jó érzés lelkifurdalás nélkül kimondani, hogy kurva. Csak azért, *mert*. Mert illik a mondatba, és mert olyan flegmán vagány szó.

Semmi kedvem sem volt a káromkodások szépségéről vitatkozni. Régen lebukhatott a nap. A márciusvégi éjszakák csípősek voltak. A beton nyirkosnak érződött a fenekem alatt. Kitépték a szívem. De akkor hogyan lehetséges, hogy hallottam, amint a mellkasomban dübörög: *bamm-bamm*. Agresszívan. Szélsebesen. Mintha ki akarta volna vetni magát a bensőmből. Megsemmisültem. *Jázmin…*

– Payam, szerinted nem zavarná a bátyádat, ha lemennék a lakásba? Muszáj egyet telefonálnom!

– Menj nyugodtan! Várj, tesa! Mielőtt lelépnél, ugye nem gáz, ha megisszuk a maradék piádat?

Hümmögtem. Tojtam is én a piámra.

\*\*\*

Payam tesója, Ahmed, tuti, hogy a helyi lakberendezési lapokból inspirálódott. Az iráni egy dolgos nép. Ha ez nem is a kormány érdeme, mi megteremtjük, amire szükségünk van. A többséggel az a gond, hogy az igény szikrája is hiányzik belőlük egy takaros lakásra. Nagy volt idelent az összevisszaság. A perzsaszőnyegek már nem fértek el rendesen, rojtos végük egymásra lógott. *Kellemes lehet, ha az emberre sötétben jön rá a brunyálhatnék, és két méterenként eltaknyol a puklikban.* A berendezés giccses volt és gagyi. Amikor felragasztották az aranyos bordűrt, - jó eséllyel még a Homeini forradalom előtt - az elegancia lehetett a cél. Aztán ahogy alábbhagyott a lelkesedés, már senkit sem zavart a tenyérni foltokban lemálló tapéta, vagy a penészes fal mögötte. A konyhában a vezetékek behálózták a pultot. Műanyag bevonatuk elfeketedett a zsírtól. A géppark alsó hangon negyven éves volt, de hősiesen húzta az igát. *Welcome to Iran....*

Jázmin felvette a telefont.

– Amit megosztottál… – Azt hittem, képes leszek kimondani, de mégsem. - Amúgy jól vagy?

Nem felelt rögtön.

– Megtartom. De nem várok tőled semmit. Nem kell megkérdezned, hogy vagyok, és ne küldj pénzt! – Nem az a lány volt a vonalban, akit két hete láttam utoljára. A szavaira különös fegyelmezettség telepedett. Tudtam, hogy ez az elkövetkezendő negyven évem hangja. És ő az a nő, akiről anya ovis korom óta mesélt. Akiért már akkor áldozatokat hoztam, amikor még nem is ismertem. Hirtelen a jövőről alkotott képeknek arca és neve lett. Ahogy a sejtelmes sziluett Jázmin alakjává körvonalazódott, megnyugvást éreztem.

– Nem kérdés. Megtartjuk. Mi, családként!

– Hagyd a hülye dumát, Babak! Egyedül döntöttem. Ne félj, a felelősséget is egyedül vállalom!

– Ha nem akarod, hogy az apja legyek, a gyerekemet se szüld meg! – Teheránban nőttem fel. A városban, ami híres a feministáiról. Ezek a haszonleső, frigid luvnyák mást se csináltak, mint a pinájukat vakargatták és a fejkendőjük miatt rimánkodtak. Bezzeg letenni egy tál ételt a férjük elé, derogált. Tartották a markukat az esti szex előtt és a legújabb terepjárót követelték. Idehaza mi csak használati tárgyak voltunk a feleség anyagi szükségleteinek kielégítésére. Tiszteltem őket, mégsem volt korrekt a kormány hímsoviniszta politikájáért az egész férfitársadalmon bosszút állni. Jázmintól többre számítottam. Méltatlan volt a feltételezés, hogy szar szülő lennék, vagy ki akarnám kapartatni a saját kisbabámat. Az pedig, hogy szerinte esélyt sem érdemeltem, egyenesen kegyetlen.

Csönd volt. Talán egy percig is.

– Hat hetes lehet. – Jázmin szünetet tartott, mintha azt mérlegelné, hogy hibát követ-e el. - Ha lány lesz, Lily-Rose-nak fogom hívni, mert az a kedvenc neved, és mert csíped a rózsákat. Ha fiú, akkor Babak, az apja után.

– Hat hetes? Szerinted a billiárd asztalon hoztuk össze? – nevettem. Ha nem nevettem volna, bőgök. - Mióta tudsz róla?

– Pár napja.

– Hat hetes… Istenem! – A magam kedvéért ismételtem el. Láttam, ahogy üszkve húsz év múlva ugyanezt fogom morogni az érettségi bankettjén. „Tizennyolc éves…Istenem!”

– Furcsa a hangod.

– Nem is! – Gyorsan a pulcsim ujjába töröltem az orrom.

– De igen.

– Hát…tudod hogy van ez. Apa leszek. Most már megengedhetek egy kis érzékenységet. – A nevetőráncaimból még nem csorogtak ki a könnyek, a hangom viszont rendeződött. - Többé nem mondom neked, hogy hercegnő. Mától királynő vagy. Mindent meg fogok tenni, hogy hazajöjjek hozzátok, rendben? Nekem már csak ti vagytok.

Amint letettük, a hátsóm végigcsúszott a szekrény oldalán. Farcsontom a konyhakőnek koccant, vállam a térdem fölé hajolt, arcomat az ölembe rejtettem. Zokogtam. Férfiasan, már ha a két fogalom nem üti egymást. Én reméltem, hogy nem üti. A düh sós léként folyt lefelé a szakállamon. A régi Babak ordított volna. Falakat szétszakajtó ordítással. Mostanra azonban csak könnyeim maradtak. Nem futotta többre egy lúzer picsogásánal, akinek megtiltották, hogy három évig karba vegye a gyerekét.

# 13. FEJEZET

Babak

*2020. március 24.*

Vacsorához terítettünk. Teherán huszonhárom kerületéből, az első három afféle úri gettónak minősült. A többin áthajtva beletapostunk a gázba, nehogy meglincseljenek a nyugati benzinfalónkban. A Mohseni-villa az első kerületben állt. Apa plasztikai sebész volt az országban, ahol a nők egyetlen önkifejezési eszköze a szájfeltöltés és az orrműtét. Miután annyi pénzt harácsolt, amennyit nem szégyellt, Irán-szerte magánkórházakat nyitott. A teheráni klinikának anyu lett a szülész főorvosa. Bár Teherán az embargóról és az iszlám diktatúráról híresült el, a régi, perzsa családok rendelkeznek bizonyos előjogokkal. Nem minden apa teheti meg, hogy nemzetközi egyetemen taníttassa a fiát. Hála istennek nem egy uborkafára felkapaszkodott család sarja voltam.
Szóval valahányszor hazatoltam a képem, rácsodálkoztam a família szemérmetlen gazdagságára. Az új sportkocsikra a garázsban, amiket tilos volt elvinni egy körre.
Anyám tizenhat évesen ment hozzá apámhoz, aki azóta egy házsártos vénember lett. Anya, amikor kicsikarta ezt a palotát az öregemből, arra apellálhatott, hogy mostanra egy fészekalj unokával töltjük majd meg*.*
Elengedett külföldre. Azért, hogy azt csináljam, amit szerinte egy férfinek kell a családalapítás előtt. Megkúrni mindent, ami mozog, tajt részegen és pucéran ébredni egy villamoson, esküvőt ígérgetni csajoknak, akiket eszem ágában sincs elvenni. Azért küldött Európába, hogy megkapjam, ami egy csődörnek jár. A kéjt. Az élvezetet. Szabadságot. Egy férfi alanyi jogait. Mindazokat a dolgokat, amikért a nőket halálra kövezik. Anyám azt remélte, ha kielégítettem az állatias szükségleteimet, bölcsebben térek haza. Készen, hogy feleségül kérjek valami szüzet, és hercegeket nemzzek. Ide, az ő kis aranykalitkájába. Ízig-vérig perzsa lurkókat, akik elfeledtetik velem, micsoda fertőben éltem Európában. Apával ellentétben, anya a saját vágyai beteljesülését látta a jöttömben.
A konyha bejáratára egy Rumi idézetet vésetett: “A búcsú azoknak való, akik csak a szemükkel látnak. Azok számára, akik a szívükkel és lelkükkel látnak, nem létezik elválás.”

Leültem egy székre az étkezőben. Lila szívű fából faragták a vázát. Az ülőkét anya imádott selymeivel vonták be. Tömjénillat csapta meg az orrom. Babakorom óta minden héten megparancsolta a személyzetnek, hogy fújjanak el egy üveggel a kedvenc Amouage Dia parfümjéből. A bútorok és a szövetek beitták az aromát.

– Édesem! Édes, drága hercegem! – Anya mellém telepedett. A hajamat simogatta. - Kis drágám, tegnap úgy elviharzottál! Azt hittem, talán csak álmodtam, hogy az én nagyfiam hazatért.

– Apa? – Kivettem egy almát a gyümölcsöstálból. Akkora volt az asztal, hogy alig lehetett látni a végét.

– Apádat bízd rám! Megbékél idővel. – Szorosabbra húzta a masnit a blúz nyakán. – Ugye, azt az almát szándékodban állt visszatenni? Nem fog beférni a vacsora!

Kétségeim támadtak anyám szaktudását illetően, ha szerint egy felnőtt férfi jóllakhat egy almával. Ugyan, ez is csak a kontrollmániájáról szólt. Apám túlságosan elkapatta. Tipikus öreg faszi volt, aki minden szart megvett a pici feleségének. Most, hogy már a hetvenes éveit taposta, félt, hogy megpattan az asszony. De anyám nem volt olyan. Iránban senki sem volt *olyan*.

– Megbékél?? Mama, ha nem akarsz vitát, inkább terítsünk! – Be akartam rúgni a széket az asztal alá, de megakadt a rohadt szőnyegben.

– Akram! – Anya a konyha irányába kiáltott a cselédnek. – Te csak pihenj, hercegem! Nem akarom, hogy fáraszd magad. Gyönyörű férfi lett belőled, de olyan kimerültnek látszol. Sokat őszültél mióta legutóbb meglátogattál minket. Szörnyű dolgokon mentél keresztül Budapesten, ugye kisfiam?

– Apa nem így érzi. Nem hisz az ártatlanságomban. – Megcsókoltam a fekete fejebúbját. – De ne aggódj miattam, mama! Be fogom bizonyítani az igazamat.

– Apád régivágású, tudod jól. Nem látja az ártatlanságod, csak a szégyent, amit szerinte a családra hoztál. Türelemre intelek.

– Felpofozott Reza előtt!

Akram köztünk hajolgatott. A tányérokat rendezgette az abroszon. Anya elfintorodott.

– Lenne mit tanulnunk az araboktól. Legközelebb csakis süket szolgálókat alkalmazok. – Meglökte a lányt. – Eredj innen, te ostoba liba!

Anya sosem viselt kendőt itthon. Akkor sem, ha férfi vendégeket fogadtunk. Bár tősgyökeres iráni nő volt, az orvosi diplomája ennél is fontosabb részét képezte az identitásának. Elég okos és művelt volt, hogy el tudja dönteni, akar-e hinni Istenben vagy sem. Rendszerint ő írta össze a borlistát az alkoholdílernek. És rendszerint ő is nyakalta be a készleteket.

– Bocsáss meg, Babak! Ez a mihaszna teremtés az agyamra megy. Hol tartottunk? Ó, igen! Apád helytelenül tette, hogy megütött. Gondoskodom róla, hogy többé ne forduljon elő.

– Nem érted. Megalázott a kisöcsém előtt!

– Babak, jól nyisd ki a füled! – Megszorította a kezem. – Rezát neked szültem. Azért, hogyha meghalok, ne maradj család nélkül. A család a legfontosabb, fiam. A véred és a lelked. Apropó család…az öcséd hamarosan megnősül. Most, hogy visszatértél közénk, esetleg nem gondolkodtál azon, hogy…

– Mama, valamit el kell mondanom!

Megszólalt a csengő.

– Jaj, ez ő lesz! – Megigazította frizuráját.

– Hallgass meg! Majd Akram beengedi. Az van, hogy… - Elharaptam a mondandómat. -Várjunk, ki az az ő?!

Mama a bejárathoz futott.

– Várj már egy istenverte percet! Nagyon fontos dologról kell beszélnem veled! Figyelsz? Mama!

Utána loholtam. Ő volt az egyetlen ember, akihez nem tudtam tiszteletlenül szólni. Bármennyire idegesített is fel.

– Babak Mohseni, ígérd meg nekem, hogy udvarias leszel! – Kezét a kilincsen tartotta, és mosolygott.

– Igenis, mama.

Kinyílt az ajtó. Megmerevedtem. Shirin állt a bejáratban. Magára szedett pár kilót, kiszőkítette a haját és mintha feltöltette volna a száját. De ő volt az.

– Salam, Babak!

Köszönésre kerekítettem az ajkam, mégsem jutottam messzebb egy biccentésnél. Ez a nőszemély olyan volt, akár a férgek a bőr alatt. Zizegve rágja át magát a zsírszöveteken. Élvezettel csámcsog a csontodon maradt húscafatokon. Az ember nem engedi be a patkányt az éléskamrájába. Mi üthetett a mamába, amikor meghívta?

– Magatokra hagylak benneteket, fiatalok. Megnézem Akramot. Úgyis bőven van mit bepótolnotok.

Anya megcirógatta a vállam és elment.

Shirin elmosolyodott. Talán azt remélte, a bárgyú vigyor ragályos. Én úgy néztem rá, mint egy darab szarra. Lesütötte a szemét. Szilárdan bámultam tovább. Izzadt a tekintetemtől, akár egy szajha a mecsetben. Letojtam, hogy kínosan érzi-e magát. Kibújt a cipőből és a zokniját vizslatta, orcái kipirultak.

– Annyira jó, hogy visszajöttél, Babak!

Lábujjhegyre emelkedett és teljes súlyával a nyakamba csimpaszkodott. Nyálas puszit nyomott a fülcimpámra, ujjai a hátamat dögönyözték.

Azt hitte, hogy a farkamnál fogva vezethet? Hogy csöcsöket tol a képembe és jók vagyunk? Az már nagyon régen volt.

– Kérlek, ne kelljen undorodnom magamtól, amiért valaha hozzád értem! – Eltaszítottam, hogy majdnem hanyatt vágódott. – Hiba volt idejönnöd. Nagy hiba. Megeszed a vacsorádat, és eltakarodsz! Világos, aranyásó?

Shirin úgy festett, akár egy rendes asszony. Ruszári, (fejkendő) manto, natúrszappan illat. Se parfüm, se egyéb giccs. Feleség alapanyag, nemde? Az ajatollah-féle öltözködési szabályokkal rútul átejtik a pasikat. Azt hiszed, egy tiszta angyalkát veszel el. A menyecske azonban nem több egy szépen csomagolt kurvánál.

– Ne mondj ilyeneket, Babak! Nem szeretnék anyukádék előtt sírni.

– Azt nem is ajánlom! Mit akarsz, Shirin? Pénzt? Ezúttal mennyi kell?

A hallban beszélgettünk. Az aulából indult az emeleti lépcső két szárnya. A terem közepén egy márványasztal állt, rajta virágok.

– Sosem tudtad, hogy mit akarok igazán, ugye?

– Dehogynem! Aznap, amikor megzsaroltál, egyértelműen az értésemre adtad.

– Azért zsaroltalak meg, mert nem voltál hajlandó betartani az ígéreted. – Levette a kendőjét egy amolyan „voálá, még mindig szép vagyok” mozdulattal. Nem hatott rám. – A kérdés, hogy ezúttal máshogy döntesz-e.

– Éveken át fejtél. Hány bőrt óhajtasz még lehúzni rólam?

– Maryam asszony nagyon szeretné, ha szorosabbra fűznénk a viszonyt. Lehet, hogy rendszeres vendég leszek a házatokban. Csak nehogy elkottyintsam, én buta, hogy a Mohseni-család trónörököse több péniszt látott, mint vaginát!

– Sosem tennéd. Már ennek a cirkusznak a legelején sem vettelek komolyan. Szeretsz, aranyom. Azt hiszed, nem látom? Odass, szinte remegsz a szerelemtől! Szánalmas vagy, nem veszélyes.

– Ha így gondolod, miért fizettél évekig?

Közelebb léptem. Shirin összerezzent. Egy kisfiúra emlékezett a gyerekkorunkból. A férfi, akivé váltam megrémítette. Tisztában volt vele, hogy egyetlen mozdulattal kitekerhetném a nyakát. És az országban, amit otthonnak hívunk, meg is úsznám.

– A bűntudat miatt! A nyomorult bűntudat miatt, amivel gimi óta kínoztál!

– Akkor hát…könnyíts a lelkiismereteden! Tegyél a feleségeddé, ahogy ígérted! – Shirin behunyta a szemét, ajkával az enyémhez közelített.

Hátráltam néhány centit.

– A legjobb ajánlatom egy tál étel.

\*\*\*

A nők és a férfiak különbözőképp öregszenek. Anyám a szemünk láttára indult sorvadásnak. A változás egészen apró lépésekkel kezdődött. Mint egy virág, ami minden nap elhullajt egy szirmot. Apám száz-nullára vesztette el a karját a sors elleni küzdelemben, de töretlenül állva maradt. Állva, a maga peckességében, ami azt a látszatot kelti, hogy ez az állapot örök. Mint a Milad-torony: áll, állt, és állni fog. Apa is állni fog…amíg bír. Amíg az idő ki nem kezdi a testét, amíg el nem rohasztja a masszív lábait. Aztán eldől. És a földön elnyúlva, a merev végtagok ugyanolyan katonásan hevernek majd a törzse mellett.

Asztalhoz ültünk. Egy falka hiéna, akik arisztokratásdit játszanak. Mama megtörölte a homlokát, mintha az egésznapos főzés kimerítette volna.

– Shirin! Mi szél hozott erre, lányom? Csak nem az én kókler fiam miatt tettél meg ekkora utat?

Apa szakálla teljesen kifehéredett a legutóbbi találkozónk óta. Felállt, és szedett magának a tésztalevesből. Megpaskolgatta Reza vállát, elsétált a székem mögött, arcon csókolta anyát. A család minden tagját üdvözölte. Minden tagot, aki szerinte érdemes volt az atyai áldására. Kit érdekel. Nyolc évet lehúztam apa vállsimije nélkül. Nem ma kezdtem hiányolni.

– Kérem, Arash agha (úr)! Legyen elnézőbb Babakkal! – Shirin a vacsora előtt visszatette a kendőjét, nehogy a szüleim feslettnek gondolják.

– Most nézz rá, Arash! Elbűvölő fiatal hölgy lett Shirinből, nem igaz? Nemrég még az óvoda kapujában beszélgettem az édesanyjával. Erről jut eszembe, hogy van Leila khanom (asszony), Shirin, drága? Add át neki szíves meghívásom! Vendég a háznál, öröm a háznál! Különösen, ha egy olyan nagyszerű asszonyról van szó, mint az édesanyád. Lehet, hogy hamarosan nagyon is fontos dolgokat kell nekünk kettőnknek elintéznünk.

Apa a szemét forgatta. Anyával ellentétben ő nemcsak futott egy kört felékszerezve a kórházban. Úgy tudom, a bíróságról jött. Az egyik műhibaperét tárgyalták.

– Elég, Maryam! Kihűl a levesed. – Apa gyűlölettel teli pillantást vetett rám. – De igazad van, azizam (szerelmem). Shirin kivételes hölgy. Nehéz lesz Babaknak hozzá hasonló feleséget találni. Azt hiszem kénytelen lesz beérni egy özveggyel. Nem ismerek egyetlen apát sem a városban, aki a minket ért szégyen után Babakhoz adná a lányát.

Apa úgy beszélt rólam, mintha ott sem lennék, de rám erőltette a szemkontaktust. Provokált. Alig várta, hogy eldurranjon az agyam, és olyat mondjak, ami alátámasztja a rólam gondolt mocskokat. Képét a ráncok, - mint a térképet a folyók - hálózták be. Nem akartam Shirint megalázni. Csakis ezért nem pattantam föl, és közöltem, hogy ez a kis kurva a gimi első percében alám feküdt. És ki tudja hány farok járt benne azóta. Most, hogy kopogtatott nála a harminc, előásta a régi szexpartnereit, és mindenféle maffiamódszerekkel próbálta elvetetni magát.

– Óh, Arash agha, ha tudná, hogy én mennyire boldog lennék… - Shirin körmével a szalvétát kapargatta. Az a sunyi pofája megint elvörösödött.

– Látod, Arash! A fiunk kapósabb, mint hinnéd! – Mama kiöltözött. Az igazgyöngy fülbevalók csörögtek a fülében valahányszor megmozdult.

Reza eldobta a kanalát, ami beleplaccsant a tányérba. A leves az abroszra fröcskölt.

– Bahart miért nem hívtátok meg?

Szerettem Rezát, de aggasztott, milyen embert faraghatott belőle a Rohani rezsim. Milyen embert faraghat az iszlám diktatúra egy befolyásolható kölyökből? Erre kellett meglelnem a választ ahhoz, hogy újra bízzak benne.

– Jaj, Arash, emlékszel, amikor éppen így türelmetlenkedtél te is? – Anya átnyúlt az asztalon és megérintette apa kézfejét. – A nappaliban beszélgettél az apámmal és én a konyhából hallgatóztam. Csak remélni tudtam, hogy neked adja a kezem.

Anya átszelte a hatalmas étkezőt, Rezához lépett. Homlokon puszilta.

– Csemetém! Egy hónap és megesküsztök. A szolgák hamarosan elkészülnek a lakosztályotok átalakításával. Minden pontosan olyan lesz, amilyennek a te gyönyörű Baharod megálmodta. Kis türelem, medvebocsom!

Apa tovább lovagolt a nosztalgia hullámon, és nekem kifordult a belem. Felnevetett.

– Ó, igen! Az apád… Annyira izgultam, hogy amikor kezet ráztunk, egy merő víz volt a tenyerem. Remek férfi volt az öreg Ahmed, Isten nyugosztalja. Szerencsére nem kellett megélnie, hogy az unokáját ilyen szégyenletes módon penderítsék ki Európából!

Elegem volt a pocskondiázásból. De egy valamirevaló iráni nem szájal az idősebbekkel. Reza megköszörülte a torkát. Egyértelmű volt, hogy szólni készül. Elsápadtam.

– Apa, ha megengeded… hallottad, hogy mit beszélnek Babakról a városban?

– Kímélj meg, fiam! Szörnyű napom volt, nem kell még…

– Ma a pékségben nemzeti hősnek nevezték. Sanaz papája, Ghazi, - akinek a mi a kórházunkban volt a szívműtétje - ódákat zeng Babakról. Azt mondta, hogy őrangyalként óvta a lányát. Babak győzte meg a deportált diákokat, hogy forduljanak a strasbourgi emberjogi bírósághoz. Ismered őt, apa, szerinted beleállna valamibe, amit nem nyerhet meg? A káfirok (hitetlenek) tették ezt velük, hogy megtisztítsák az országukat a muszlimoktól. De Allah segedelmével, a világ szeme láttára fogják bebizonyítani, hogy az árják (indoiráni népek, jelentése: igaz, nemes) nem tűrik az igazságtalanságot!

Anya előhúzott egy anyagzsebkendőt és letörölgette könnyeit. Büszke volt. A fiai, az ő kis hercegei véd-és dacszövetséget kötöttek. Rezához fordultam, a szám azt tátogta: „Merci (köszönöm)!”

„A muszlimok szent háborút indítanak a káfir magyarok ellen, hogy legyőzzék az igazságtalanságot és dicsőséget hozzanak az Iráni Iszlám Köztársaságra.” Így is mondhatjuk. Százszor diplomatikusabb, mint az igazság: „Babak, a huszonnyolc éves, iráni ateista vissza akarja kapni az uniós vízumát. Legfőképpen azért, hogy lássa a kisbabáját megszületni. Hogy bebújjon a nője mellé az ágyba. Hogy minőségi pornóra verje ki, és hogy a gyorséttermek széles kínálatából válogathasson.” Rezából olyan kiváló propaganda vezér válhatott volna, hogy Hitler lecseréli Goebbelst.

– Nos, Reza hadd adjak egy bölcs tanácsot az élethez! Nem zörög a haraszt, ha nem fújja a szél. – Ha te mondtál A-t, biztos lehettél benne, hogy apa B-t mond.

Közel harminc évig én voltam a kedvenc gyerek. Időszerű volt, hogy apám, - mint valami tetves, középkori király - visszavegyek a birtokaimat és jobbágysorba taszítson. Örök körforgás…vagy mi a búbánat.

– Fejezd be, Arash! Hagyd azt a szegény fiút! Nem látod, így is milyen szótlan? Shirin nem kíváncsi a vitára.

*Szegény fiú.* Anya aztán értett hozzá, hogyan növelje a libidómat. Bárcsak itt lehetett volna Jázmin. Bárcsak megérinthettem volna a fehéren világító hasát. A pocakot, amiben a kisbabám növekszik.

– Amikor Shirin megérkezett, Babak éppen valami fontosat szeretett volna bejelenteni. Én buta, beléfojtottam a szót.

– Jaj, anya, az semmiség volt. Tényleg. – Ittam egy korty vizet, mintha azért nem emelném fel a fejem, mert elfoglalt vagyok.

– Nekem nem úgy tűnt, hogy semmiség lett volna - folytatta anya, akár egy pitbull, aki nem hajlandó elereszteni a csontot.

– Igazán…hülyeség volt az egész.

– Hacsak nem azt jelenti be, hogy elköltözik, nem érzek olthatatlan vágyat Babak blődségeit hallgatni. – Apa ősz, borzas szemöldöke árnyékot vetett a szemére.

Felálltam. Nem mondhattam apámnak, hogy kapja be. De talán ugyanezt a jelentést cizellált szavakkal is ki tudtam fejezni.

– Bocs, apa, hogy a blődségeimmel terhellek! Igyekszem rövidre zárni.

Shirin arca felragyogott. Rájöttem, hogy mi az, amit leginkább rühellek benne. *Végtelenségig ostoba. Ostoba, piti húzásai vannak. Ostoba, durung módszerekkel próbál emberekre hatni. Nincs benne egy csöpp női fifika. Nem elég eszes, hogy el tudjon csábítani. Talán, ha nem lenne ennyire végtelen ostoba, szerethetném*. A farkamat már megnyerte. Az agypróbán elvérzett.

Az abroszt bámultam, mintha oda lenne vésve a helyes válasz.

– Megnősülök.

Anya felugrott. Karjai a magasba lendültek, két tenyere az ég felé nézett, mintha pacsizni akarna Allah-kal. Örömsikoly tört fel a torkából. Csípőriszálásba kezdett, mire apa megvetőleg tapasztotta homlokára a kezét. A fincsi pipihús, de azok a fránya generációs különbségek! Minden vénség dilemmája.

– Ti aztán nagy kópék vagytok! Le merném fogadni, hogy jó előre kiterveltétetek! Azt a szegény, öreg anyátokat meg nem avatjátok be! Nem is érdemeltek ilyen finom vacsorát. – Anya a perzsaszőnyegen táncikált, ezért nem hallatszott a magassarkújának a kopogása. – Shirin, angyalkám, bámulatos ara lesz belőled. Olyan sokáig éltél önmegtartóztató életet. Vártál az én mamlasz fiamra. Megérdemled, hogy kényeztessenek. Látom is, ahogy tonnaszám öntik az aranyat a nyakadba!

Eltört a mécses. Shirin könnyei ömlöttek, az arca eltorzult.

– Na, kicsikém! Ne butáskodj! Nem szabad sírni egy ilyen örömteli hír hallatán. Nem haragszom rád, amiért titokban tartottátok. – Anya megpuszilta a kendőt Shirin fején.

– Jázminnak hívják – szuszogtam egészen halkan.

Ezidáig képtelen voltam megmukkanni. Néhányszor megnedvesítettem az ajkamat, végül mégsem szóltam. Hidegvérrel bámultam, ahogy anya egy soha meg nem valósuló illúziót fest le Shirinnek.

Mama ábrázatára kiült, hogy nem érti, mire mondom ezt. Nem akarta érteni. Hiszen ki lehet Jázmin, ha a menyasszony, Shirin, itt ül vele szemben? Az imént gratulált neki! Aztán ahogy a képe megnyúlt, a szeme kiguvadt és az ér ritmusos rángatózásba kezdett a nyakán, egyértelmű lett: leesett neki.

– Óh! – Ennyit mondott: *óh!*

Bólintottam.

– Jázmin… - ízlelgette a nevet. - Mint a rizs?

Ismét bólintottam.

– A gyermekemet hordja a szíve alatt.

Anya a széke háttámlájában lelt kapaszkodót. Szédült. Shirin bömbölt, apa és Reza csendesen várták a végkifejletet.

– Jázmin, igaz? – Anya apára nézett. – Ez lehet perzsa név, ugye?

– Ő magyar – nyögtem.

– Szóval várandós a barátnőd. Valóban várandós…nem vicc. Ez a lány, ez a Jázmin fog életet adni az unokámnak.

Nem válaszoltam. Lehetetlen volt eldönteni, hogy anya vár-e feleletet, vagy csak magában igyekszik tudatosítani a fejleményeket. Apa felállt, levágta az asztalra a szalvétát és elviharzott. Dünnyögött valamit a bajsza alatt, de nem hallottam.

– Jól van. Nem hozhatsz szégyent a Mohseni névre. Az unokám nem születhet csonka családba! Természetesen elveszed ezt a lányt…Jázmint. – Mintha fájdalmat okozott volna anyának kimondania a nevet. – De az első feleséged iráni lesz, világos?

– Mi? Anya, igyál egy kortyot és ülj le! Jázmin belehalna, hogy több feleségem lenne. Ő egy európai nő. Mellesleg ne gyere nekem a többnejűséggel! Kiherélted volna apát!

– Az első feleség joga, egy perzsa nőt illet! Ez teljes mértékben független attól, hogy mi a véleményem a többnejűségről. Apádnak nem voltak ilyen…hóbortjai. Shirin lesz az első számú, és ez nem képezi vita tárgyát.

Shirin arcán felragyogott a remény. A remény, hogy talán mégis kivakarózhat a szarból. Az én hátamon felmászva. *Előbb döglök meg!*

– Amúgy sem lenne idő két esküvőre. Ugye nem akarod megvárni a szertartással, hogy Jázminnak nagy pocakja legyen? Nem akarhatod, hogy a fiad feleségéről azt pletykálják, hogy rossz életű nő!

Reza Shirint vigasztalgatta az asztal végén.

– Hívd ide Jázmint, amilyen gyorsan csak lehet! Én elkezdem szervezni az esküvőket. Abból nem engedek, hogy perzsa legyen az első asszonyod. – Anya megmakacsolta magát. Dac villogott a tekintetében.

– Mi lesz a mi menyegzőnkkel? – Reza hangja tompa volt és bátortalan. – Mi lesz Baharral? Anya, könyörgöm, mondd, hogy mi kelhetünk egybe előbb! Már egy éve bejelentettük. Anya, mit fog gondolni Bahar papája, ha halasztást kérek?

Reza egy csapásra elengedte Shirin kezét. Úgy festett, mint akit a kutyák szájából húztak ki. A szemét vastag, duzzadt vérerek futották be.

– Reza, itt most a családunk becsületéről van szó, és a születendő unokámról. Nem lenne végleges a halasztás, te is tudod! Bahar édesapjával majd beszélek, meg fogja érteni.

Reza ökle lesújtott a tikfa bútorra. Takony csorgott az orrából és üvöltött.

– Szemetek vagytok! Szemetek vagytok mind! És hazugok és képmutatóak! – ordította. – „Ragaszkodjatok az igazmondáshoz! Bizony az igazmondás jámborsághoz vezet, a jámborság pedig a Paradicsomba vezet. Ha az ember mindig igazat mond és ügyel erre, akkor Allahnál igazmondóként jegyeztetik fel. Ám óvakodjatok a hazugságtól! Bizony a hazugság gonoszsághoz vezet, és a gonoszság a Tűzbe vezet. Az ember addig hazudik és ügyel erre, amíg Allahnál hazugként fel nem jegyeztetik.” – idézett a Koránból.

– Reza, kedves! – Mama megpróbálta átölelni.

– Mi van, mit szeretnél, mama? Nem hallottad, mit ír a Szent Könyv? A hazugság egyenes út a pokolba. Ne mondd hát, hogy ugyanannyira szeretsz, mint a bátyámat! Még az ölelésed is hazug. Valld be, hogy mindig csak ő számított! Kérlek, valld be, hogy megmentsd a lelked!

– Hogy jut eszedbe ilyesmi?

Reza lerántotta az abroszt. A teríték puffanás kíséretében ért földet.

– Legyen! Akin nem lehet segíteni, megkapja méltó büntetését. Bűnhődni fogsz, mama. De nem úgy, ahogy hiszed. A bálványodban fogsz csalódni, akit jobban imádsz az egyedüli Allahnál. – Reza a szőnyegre köpött.

\*\*\*

Kikísértem Shirint a bejárati ajtóig. Anya Akramot dirigálta az étkező takarításában.

Shirin megfogta a kezem.

– Akkor hamarosan Mrs. Mohseni leszek? – Már nem sírt, de az arca ugyanúgy felismerhetetlen volt az elfolyt sminktől.

– Mi jut eszedbe, nem tartok én háremet! Anyának kár volt hiú reményt keltenie benned. Nem kell a szüleim seggét nyalnom, hogy megéljek. Ha látni akarják az unokájukat, az én szabályaim szerint játszanak. Egy asszonyom lesz, akivel szerelemben élünk.

*Túl sok vizet adtunk ennek a lánynak! Így aztán volt mit kibőgnie!* Gusztustalan. Megtörtem, ha erényes nőket láttam sírni. De *ez*… A képe nyirkos volt, az arcüregében zubogott a váladék. *Hányinger.*

– Dehát elvetted a szüzességem! – szipogta.

– Úgy rémlik, nem volt erőszak.

– Megígérted…Tudod, hogy így senkinek sem kellek! És mi van azzal, hogy bűntudatod van?

– Annak egyszersmind vége. Művelt vagy, Shirin? Csak a hajadat szőkítetted, vagy azért volt időd kinyitni egy-két könyvet? Hadd idézzek a drága Moliére-től! „Alkudozni az Istennel is lehet, mert fontos tudomány, s a szükséglet hatása; a lelkiismeret kellő kitágítása.”

Shirin egész közel jött. Halovány izzadságszagot éreztem. A mantoja hónaljfoltos volt. A nadrágom ülepénél simogatott. Ujjai rámarkoltak a golyóimra, tekintete az enyémbe fúródott. Megnyalta a szája szélét, és kicsit tényleg kezdtem merevedni odalent.

– Nem lenne jó újra ezt csinálni? Van, amit az a magyar lány nem adhat meg neked. Szeretnéd fenékbe, Babak? Én vállalom, ha akarod…

Kinyitottam az ajtót és kilöktem rajta.

– Nem azért nem kellesz senkinek, mert nem vagy szűz!

Kihajítottam az utcára, ahogyan a szutykokat szokás, és bevágtam mögötte az ajtót.

Hallottam odakintről kiabálni:

– Rendben, leszek én a második. Kérlek, hadd legyek legalább a második feleséged! Ha akarod költöztess külön házba…gyermekekhez sem ragaszkodom. Könyörgöm, engedd meg, hogy méltóságban éljek!

Némán füleltem. Azzal áltattam magam, hogy egy európai férfi sem szánná meg ezt lotyót. Kellemesebb volt ebben hinni, sem, mint elfogadni, hogy Irán máris az agyamba kúszott.